เอกสารแนบ 2

รายงานคณะกรรมการตรวจสอบ

เรียน ท่านผู้ถือหุ้น

คณะกรรมการตรวจสอบของบริษัท เอื้อวิทยา จำกัด (มหาชน)
ได้รับการเแต่งตั้งจากที่ประชุมวิสามัญผู้ถือหุ้นครั้งที่ 2/2552 เมื่อวันที่ 5 ตุลาคม 2552
ประกอบด้วยกรรมการอิสระของบริษัทฯ จำนวน 3 ท่าน
ซึ่งเป็นผู้ทรงคุณวุฒิที่มีประสบการณ์และคุณสมบัติครบถ้วน และไม่ได้เป็นผู้บริหาร พนักงาน
หรือที่ปรึกษาใด ๆ รวมทั้ง
ไม่ได้มีผลประโยชน์หรือส่วนได้เสียไม่ว่าทางตรงหรือทางอ้อมทั้งในด้านการเงินและการบริหารงานของบริษัทฯ
โดยในปี 2555 ได้มีการประชุมคณะกรรมการตรวจสอบรวมทั้งสิ้น 11 ครั้ง
รายนามของกรรมการตรวจสอบและจำนวนครั้งที่กรรมการแต่ละท่านเข้าร่วมประชุม มีดังนี้

ชื่อ – นามสกุล ตำแหน่ง จำนวนครั้งที่เข้าร่วม

ประชุม

นายศิวะรักษ์ พินิจารมณ์ ประธานกรรมการตรวจสอบ 11

นายสุวิทย์ วรรณะศิริสุข กรรมการตรวจสอบ 9

นางวีณา สุขสวัสดิ์ ณ อยุธยา กรรมการตรวจสอบ 9

คณะกรรมการตรวจสอบได้ปฏิบัติภารกิจภายใต้ขอบเขต หน้าที่
และความรับผิดชอบตามกฎบัตรที่ได้รับอนุมัติจากคณะกรรมการบริษัท ซึ่งได้อ้างอิงตาม
“คู่มือคณะกรรมการตรวจสอบ” และ “แนวทางปฏิบัติที่ดีสำหรับคณะกรรมการตรวจสอบ”
ของตลาดหลักทรัพย์แห่งประเทศไทย เพื่อให้บริษัทมีการกำกับดูแลกิจการที่ดี
โดยคณะกรรมการตรวจสอบได้ประชุมเพื่อพิจารณาและให้ข้อคิดเห็นในเรื่องสำคัญ ๆ
ร่วมกับฝ่ายบริหารระดับสูง หัวหน้าหน่วยงานตรวจสอบภายใน ผู้สอบบัญชี ในวาระที่เกี่ยวข้อง
และได้รายงานผลการปฏิบัติงานรวมถึงข้อเสนอแนะต่าง ๆ ต่อคณะกรรมการบริษัท
เพื่อให้มีการดำเนินการในเรื่องที่เห็นสมควรเป็นประจำทุกไตรมาส
สรุปสาระสำคัญพร้อมความเห็นได้ดังนี้

การสอบทานข้อมูลทางการเงิน

คณะกรรมการตรวจสอบได้สอบทานข้อมูลทางการเงินรายไตรมาสและข้อมูลทางการเงินประจำปี
2555 ซึ่งผ่าน การสอบทานและตรวจสอบจากผู้สอบบัญชีแล้ว
โดยได้เชิญผู้บริหารและผู้สอบบัญชีเข้าร่วมประชุมก่อนที่จะให้ความเห็นชอบต่อข้อมูลทางการเงิน
เพื่อสอบทานความถูกต้องครบถ้วน
รายการปรับปรุงบัญชีที่มีผลกระทบต่อข้อมูลทางการเงินอย่างมีนัยสำคัญ
และความเพียงพอในการเปิดเผยข้อมูล คณะกรรมการตรวจสอบ
มีความเห็นชอบกับการรายงานของผู้บริหารสายงานบัญชีและการเงินของบริษัท
ว่ารายงานทางการเงินดังกล่าวได้จัดทำขึ้นตามมาตรฐานการบัญชีที่รับรองโดยทั่วไป รวมทั้ง
มีการเปิดเผยข้อมูลที่มีนัยสำคัญในหมายเหตุประกอบข้อมูลทางการเงินอย่างเพียงพอ ถูกต้อง
ครบถ้วน และเชื่อถือได้ การเลือกใช้นโยบายบัญชีที่มีความสมเหตุสมผล

ความเพียงพอของระบบควบคุมภายในและการตรวจสอบภายใน

การบริหารความเสี่ยงและการกำกับดูแลกิจการที่ดี

คณะกรรมการตรวจสอบได้สอบทานให้บริษัทมีระบบการควบคุมภายในที่มีประสิทธิภาพและประสิทธิผลโดยพิจารณาจากรายงานสรุปผลการตรวจสอบภายในและการติดตามผลจากผู้ตรวจสอบภายใน
เป็นประจำทุกไตรมาส
รวมทั้งได้ให้ข้อแนะนำที่เป็นประโยชน์ต่อระบบการควบคุมภายในเพื่อให้มีประสิทธิผลยิ่งขึ้น นอกจากนี้
ยังได้พิจารณาข้อเสนอแนะต่อระบบการควบคุมภายในของผู้สอบบัญชี
รวมถึงการพิจารณาทบทวนระบบการควบคุมภายในของบริษัทตามแบบประเมินที่กำหนดโดยสำนักงานคณะกรรมการกำกับหลักทรัพย์และตลาดหลักทรัพย์
ทั้งนี้ ไม่พบจุดอ่อนหรือข้อบกพร่องที่เป็นสาระสำคัญ
ทำให้มีความมั่นใจต่อประสิทธิผลของระบบการควบคุมภายในมากขึ้น
คณะกรรมการตรวจสอบจึงมีความเห็นว่าบริษัทมีระบบการควบคุมภายในที่มีประสิทธิภาพและประสิทธิผล

คณะกรรมการตรวจสอบได้กำกับดูแลงานตรวจสอบภายใน
โดยได้สอบทานขอบเขตการปฏิบัติงานและภาระหน้าที่ความรับผิดชอบตามที่กำหนดไว้ในกฎบัตรของหน่วยงานตรวจสอบภายใน
รวมถึงงบประมาณประจำปีและความเพียงพอของบุคลากร
เพื่อให้มั่นใจว่าการดำเนินกิจกรรมการตรวจสอบภายในเป็นไปอย่างเหมาะสมและมีประสิทธิผล
นอกจากนี้
ได้พิจารณาและอนุมัติแผนการตรวจสอบประจำปีของผู้ตรวจสอบภายในที่จัดทำขึ้นตามระดับและแนวความเสี่ยง
และมีการปรับแผนการตรวจสอบให้สอดคล้องกับความเสี่ยงที่เปลี่ยนแปลงไป
ตลอดจนสอบทานผลการปฏิบัติงานภาพรวมของหน่วยงานตรวจสอบภายใน
ประเมินผลการปฏิบัติงานเพื่อพิจารณาความดีความชอบของหัวหน้าหน่วยงานตรวจสอบภายใน
และติดตามความคืบหน้าการปฏิบัติงานตามแผนการตรวจสอบ
คณะกรรมการตรวจสอบมีความเห็นว่าระบบการตรวจสอบภายในของบริษัทเป็นไปอย่างมีอิสระ
เพียงพอ เหมะสมและมีประสิทธิผล
การปฏิบัติงานของหน่วยงานตรวจสอบภายในเป็นไปตามเป้าหมายที่วางไว้

คณะกรรมการตรวจสอบได้สอบทานให้บริษัทมีระบบการบริหารความเสี่ยง (Risk Management )
ที่เหมาะสมและมีประสิทธิผล
โดยได้ทบทวนปัจจัยเสี่ยงที่สำคัญในแบบประเมินความเพียงพอของระบบการควบคุมภายในของบริษัท
ทั้งนี้ ปัจจัยความเสี่ยงที่สำคัญของบริษัทได้แสดงไว้ในรายงานประจำปีแล้ว

คณะกรรมการตรวจสอบได้พิจารณาทบทวนกฎบัตรของคณะกรรมการตรวจสอบ
ซึ่งมีความสมบูรณ์และสอดคล้องกับภาระหน้าที่ที่ได้รับมอบหมายจากคณะกรรมการบริษัท
และมีความเห็นว่าได้ปฏิบัติภาระกิจโดยครบถ้วนภายใต้กฎบัตรของคณะกรรมการตรวจสอบดังกล่าว

คณะกรรมการตรวจสอบได้สอบทานและประเมินผลการปฏิบัติงาน
โดยการประเมินตนเองตามกฎบัตรของคณะกรรมการตรวจสอบและตามแนวทางการกำกับดูแลกิจการที่ดี
และจากผลการประเมิน
คณะกรรมการตรวจสอบได้ปฏิบัติหน้าที่อย่างมีประสิทธิภาพด้วยความเป็นอิสระโดยสอดคล้องตามแนวทางการปฏิบัติที่ดีและกฎบัตรคณะกรรมการตรวจสอบ
อันมีส่วนช่วยเสริมสร้างระบบการกำกับดูแลกิจการที่ดีได้อย่างมีประสิทธิภาพ

การปฎิบัติตามกฎหมายว่าด้วยหลักทรัพย์และตลาดหลักทรัพย์ ข้อกำหนดของตลาดหลักทรัพย์ฯ
และกฎหมายอื่นใดที่เกี่ยวข้องกับการดำเนินธุรกิจของบริษัท

คณะกรรมการตรวจสอบได้สอบทานบริษัทเกี่ยวกับการปฏิบัติตามกฎหมายว่าด้วยหลักทรัพย์และตลาดหลักทรัพย์
กฎระเบียบของสำนักงานคณะกรรมการกำกับหลักทรัพย์และตลาดหลักทรัพย์
ข้อกำหนดของตลาดหลักทรัพย์ฯ
คณะกรรมการกำกับตลาดทุนและกฎหมายอื่นใดที่เกี่ยวข้องกับการดำเนินธุรกิจของบริษัท
คณะกรรมการตรวจสอบมีความเห็นชอบกับรายงานของผู้ตรวจสอบภายในและผู้ที่เกี่ยวข้องว่า
การปฏิบัติตามกฎหมายและข้อกำหนดต่าง ๆ
ที่เกี่ยวข้องเป็นไปอย่างเหมาะสมตามที่ควรในสาระสำคัญ

รายการที่เกี่ยวโยงกันหรือรายการที่อาจมีความขัดแย้งทางผลประโยชน์

คณะกรรมการตรวจสอบได้พิจารณาการทำรายการระหว่างบริษัทกับบุคคลหรือนิติบุคคลที่เกี่ยวโยงกัน
หรือรายการที่อาจมีความขัดแย้งทางผลประโยชน์กับบริษัทตามหลักเกณฑ์และแนวทางของสำนักงานคณะกรรมการกำกับหลักทรัพย์และตลาดหลักทรัพย์
และหน่วยงานอื่น ๆ ที่เกี่ยวข้องกำหนด
เพื่อให้มั่นใจว่ารายการดังกล่าวสมเหตุสมผลและเป็นประโยชน์สูงสุดต่อบริษัท
คณะกรรมการตรวจสอบมีความเห็นชอบกับรายงานของผู้บริหารสายงานบัญชีและการเงินว่ารายการที่เกี่ยวโยงกันที่ได้พิจารณา
นั้น บริษัทดำเนินการตามเงื่อนไขทางธุรกิจปกติที่มีเงื่อนไขการค้าทั่วไปซึ่งมีความสมเหตุสมผล
เป็นธรรมและเป็นประโยชน์สูงสุดต่อบริษัท รวมทั้ง
รายการที่มีสาระสำคัญได้รับการเปิดเผยและแสดงรายการในข้อมูลทางการเงินและหมายเหตุประกอบข้อมูลทางการเงินแล้วอย่างถูกต้อง
ครบถ้วน

ความเหมาะสมของผู้สอบบัญชี การเสนอแต่งตั้งผู้สอบบัญชี

คณะกรรมการตรวจสอบได้ประเมินความเป็นอิสระและผลการปฎิบัติงานของผู้สอบบัญชี สำหรับปี
2555 และเห็นว่าผลการปฎิบัติงานโดยรวมอยู่ในระดับที่น่าพอใจ มีความเป็นอิสระเพียงพอ

ในการพิจารณาคัดเลือกและเสนอแต่งตั้งผู้สอบบัญชีสำหรับปี 2556 นั้น
เนื่องจากในปีที่ผ่านมาได้มีการเปรียบเทียบราคาค่าบริการสอบบัญชีแล้ว
คณะกรรมการตรวจสอบจึงได้พิจารณาผลการปฎิบัติงาน ขอบเขต
และปริมาณงานเทียบกับค่าบริการสอบบัญชีสำหรับปี 2556 ที่เสนอมา
โดยมีความเห็นชอบเสนอต่อคณะกรรมการบริษัทให้แต่งตั้งบริษัท ไพร้ซวอเตอร์เฮาส์คูเปอร์ส
เอบีเอเอส จำกัด เป็นผู้สอบบัญชีของบริษัทประจำปี 2556 โดยมีค่าตอบแทนเป็นจำนวนเงิน 1.38
ล้านบาท เพื่อนำเสนอต่อคณะกรรมการบริษัทเพื่อขออนุมัติจากที่ประชุมผู้ถือหุ้นต่อไป

ความเห็นและข้อสังเกตโดยรวมจากการปฏิบัติหน้าที่ตามกฎบัตร

ในการปฏิบัติงาน คณะกรรมการตรวจสอบได้ใช้ความรู้ ความสามารถ
ประกอบกับความระมัดระวังรอบคอบและมีความเป็นอิสระอย่างเพียงพอ
และไม่มีข้อจำกัดในการได้รับข้อมูลทั้งจากผู้บริหาร พนักงาน และผู้ที่เกี่ยวข้อง
ตลอดจนได้ให้ความเห็นและข้อเสนอแนะต่าง ๆ
เพื่อประโยชน์ต่อผู้มีส่วนได้เสียทุกฝ่ายอย่างเท่าเทียมกัน

ในนามคณะกรรมการตรวจสอบ

บริษัท เอื้อวิทยา จำกัด (มหาชน)

( นายศิวะรักษ์ พินิจารมณ์ )

ประธานกรรมการตรวจสอบ

26 กุมภาพันธ์ 2556

[]

[]

[]

[]

[]

[]

[]